Document ID: 32014R1175

KOMISIJOS REGLAMENTAS (ES) Nr. 1175/2014
2014 m. spalio 30 d.
kuriuo įgyvendinamos Europos Parlamento ir Tarybos reglamento (EB) Nr. 452/2008 dėl švietimo ir mokymosi visą gyvenimą statistikos rengimo ir plėtotės nuostatos dėl suaugusiųjų mokymosi visą gyvenimą ir panaikinamas Komisijos reglamentas (ES) Nr. 823/2010
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. balandžio 23 d. Europos Parlamento ir Tarybos reglamentą (EB) Nr. 452/2008 dėl švietimo ir mokymosi visą gyvenimą statistikos rengimo ir plėtotės (1), ypač į jo 6 straipsnio 1 dalį,
kadangi:
(1)
Reglamentu (EB) Nr. 452/2008 sukuriama bendra sistemingo Europos švietimo ir mokymosi visą gyvenimą statistikos rengimo sistema;
(2)
Komisijos reglamentu (ES) Nr. 823/2010 (2) nustatytos priemonės, skirtos atskiriems statistiniams veiksmams vykdyti, kad būtų rengiama suaugusiųjų mokymosi visą gyvenimą statistika, priskiriama Reglamento (EB) Nr. 452/2008 2 sričiai;
(3)
nacionalinės ir ES statistikos institucijos, rengdamos ir skleisdamos suaugusiųjų mokymosi visą gyvenimą statistiką, turėtų atsižvelgti į Europos statistikos sistemos komiteto 2011 m. rugsėjo mėn. patvirtintame Europos statistikos praktikos kodekse nustatytus principus;
(4)
suaugusiųjų mokymosi visą gyvenimą duomenų rinkimo taisykles reikia reguliariai pritaikyti prie mokymosi visą gyvenimą pokyčių ir naujų informacijos poreikių;
(5)
kad visų šalių tyrimo rezultatai būtų kuo darnesni, Komisija turėtų parengti tyrimo atlikimo metodines gaires;
(6)
todėl Komisijos reglamentas (ES) Nr. 823/2010 turėtų būti panaikintas;
(7)
šiame reglamente numatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Atliekant antrą suaugusiųjų dalyvavimo arba nedalyvavimo mokymosi visą gyvenimą veikloje tyrimą (toliau - antrasis suaugusiųjų švietimo tyrimas) duomenys renkami nuo 2016 m. liepos 1 d. iki 2017 m. kovo 31 d. Ataskaitinis laikotarpis, kurio duomenys apie dalyvavimą mokymosi visą gyvenimą veikloje renkami, yra 12 mėnesių iki apklausos pradžios.
2 straipsnis
Tiriami 25-64 m. amžiaus grupės asmenys. 18-24 m. ir 65-69 m. amžiaus grupių asmenys taip pat gali būti tiriami.
3 straipsnis
Reglamento (EB) Nr. 452/2008 priede nurodytų 2 srities antrojo suaugusiųjų švietimo tyrimo temų kintamieji ir jų suskirstymas nustatyti šio reglamento I priede.
4 straipsnis
Imties ir tikslumo standartai, būtini siekiant įvykdyti reikalavimus, susijusius su Reglamento (EB) Nr. 452/2008 priedo 2 srities duomenų šaltiniais ir imties dydžiais, nustatyti šio reglamento II priede.
5 straipsnis
Valstybės narės pateikia Komisijai (Eurostatui) antrojo suaugusiųjų švietimo tyrimo standartinę kokybės ataskaitą. Ataskaitos struktūra atitinka Europos statistikos sistemos standartinės kokybės ataskaitos struktūrą ir visų pirma grindžiama kokybės kriterijais, nurodytais Reglamento (EB) Nr. 452/2008 4 straipsnio 1 dalies d punkte, ir papildomais reikalavimais, nustatytais šio reglamento III priede.
6 straipsnis
1. Valstybės narės antrojo suaugusiųjų švietimo tyrimo standartinės kokybės ataskaitos deramai parengtus mikroduomenų rinkinius Komisijai (Eurostatui) pateikia per šešis mėnesius nuo nacionalinių duomenų rinkimo laikotarpio pabaigos.
2. Antrojo suaugusiųjų švietimo tyrimo standartinę kokybės ataskaitą jos Komisijai (Eurostatui) pateikia per tris mėnesius nuo mikroduomenų rinkinių pateikimo.
7 straipsnis
Šiame reglamente nurodyti būtinieji reikalavimai. Valstybės narės gali nustatyti papildomus nacionalinius antrojo suaugusiųjų švietimo tyrimo reikalavimus, jeigu jie atitiks šiame reglamente nustatytus kokybės reikalavimus.
8 straipsnis
Komisijos reglamentas (ES) Nr. 823/2010 panaikinamas.
Nuorodos į panaikintą reglamentą laikomos nuorodomis į šį reglamentą.
9 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. spalio 30 d.

Labels: 12
9
15
19